Димитър Марашлиев
Димитър Христов Марашлиев, наричан по прякор Марата, е бивш български футболист, нападател, легенда на ЦСКА (София). Произхожда от бежански род от село Мараш в Беломорска Тракия. Роден е на 31 август 1947 г. в Харманли. Починал в София на 12.07.2018 г.

Кариера

Ранна кариера 
Марашлиев започва да играе футбол, когато е в 7-и клас, в клуба от родния си град Хеброс (Харманли). През 1963 г. на 16-годишна възраст преминава в Марица (Пловдив). В началото на 1966 г. за няколко месеца е част от отбора на Спартак (Пловдив), с когото дебютира в „А“ група. Записва 6 мача и бележи 2 гола.

ЦСКА (София) 
През лятото на 1966 г. изкарва подготовката с Ботев (Пловдив), но получава повиквателна за казармата. Забелязан е от тогавашния треньор на ЦСКА (София) Стоян Орманджиев и е привлечен при „армейците“. Остава в ЦСКА общо 10 сезона, в които се превръща в клубна легенда. Записва 244 мача със 73 гола в „А“ група.

Става шесткратен шампион на България през 1969, 1971, 1972, 1973, 1975 и 1976 г. и четирикратен носител на Купата на Съветската армия през 1969, 1972, 1973 и 1974 г.

Полуфиналист за КЕШ през 1967 г. „Майстор на спорта“ от 1969 г. За ЦСКА има 26 мача и 9 гола в евротурнирите (21 мача с 8 гола за КЕШ и 5 мача с 1 гол за КНК). На 7 ноември 1973 г. бележи първия гол за успеха с 2:0 над Аякс, с който ЦСКА елиминира от евротурнирите действащия европейски клубен шампион.

Черно море 
През януари 1977 г. преминава в Черно море (Варна), където за един полусезон вкарва 8 гола в 19 мача от Северната „Б“ група. След края на сезон 1976/77 на 30-годишна възраст прекратява кариерата си.

Национален отбор 
Има 8 мача и 3 гола за „А“ националния отбор (1968 – 1973) и 7 мача с 3 гола за „Б“ националния. Участва на СП-1970 в Мексико (в 2 мача). Завършва ВИФ „Георги Димитров“. След прекратяването на състезателната си кариера става треньор в детско-юношеската школа на ЦСКА.

Бележки

Външни препратки 
Профил на Марашлиев в сайта chernomorefc.com

Български футболисти
Футболисти на Марица (Пловдив)
Футболисти на Спартак (Пловдив)
Футболисти на ПФК ЦСКА (София)
Футболисти на Черно море (Варна)
Български треньори по футбол
Национална спортна академия
Родени в Харманли
Починали в София